Rekordmye snø i vest - fortsatt skredfare

Selv om varslingen av snøskredfare nå avsluttes for sesongen, er det langt fra trygt alle steder i fjellet. Samtidig viser målinger at det aldri har vært mer snø i fjellet i vest på denne tiden.

Etter en kald mai måned er det lite som minner om sommer langs fylkesvei 337 på fjellet mellom Setesdal og Sirdal. Der er brøytekantene mange meter høye og lørdag ble det rapportert om lett snødrev og to plussgrader. Tor Erik Schrøder/NTB Scanpix

Ntb

30. mai 2015 23:02 Sist oppdatert 30. mai 2015

Det siste skredvarselet fra Norges vassdrags— og energidirektorat ble sendt ut lørdag og gjelder til mandag 1. juni.

— Vestlandet og fjellområdene på Østlandet har fortsatt store mengder med snø i fjellet. De siste dagene har det kommet nye påfyll. I fjellene rundt Hemsedal meldes det om 15 cm nysnø siste døgn, men lenger vest har det kommet enda mer, forteller snøskredvarsler Birgit Rustad.

Vårlig i nord

På fjellet i Nord-Norge har våren kommet noe lenger, og den siste uka har hatt fint vårvær med gode temperaturer, sol og noe regn.

— Høye lufttemperaturer, sol og regn fører til at snøen smelter, men at det også løsner våte snøskred av seg selv eller at du som skiløper lettere kan få snø til å skli ut, forklarer Rustad.

Det rapporteres også om svake lag nede i snødekket i fjellet i Nord-Norge, samt i Jotunheimen og Hallingdal. Dette laget kan kollapse og gi flakskred.

Unngå våt snø

Rådet er å unngå snø som er for våt, samt ikke å oppholde seg under sprekker i snødekket.

— Når snøen deg opp til ankelen når du har ski på, er den for våt, forklarer snøskredvarsleren.

Folk bør også holde seg unna bratt terreng med direkte sol, samt se etter det hun kaller naturens faretegn.

— Ser man ferske snøskred snakker naturen med utropstegn, avslutter Birgit Rustad.

Snørekord

Ifølge Bergens Tidende har det aldri vært mer snø i fjellet på Vestlandet på denne tiden av året enn det er nå. NVEs målinger for dette går tilbake til vinteren 1957-58.

For eksempel er det mellom 2 og 4 meter snø på Vikafjellet. Flere steder i landsdelen er snødybden dobbelt av hva som hva som er normalt for årstiden.